**Stop havneudvidelsen og bevar marinemiljøet og de naturlige åndehuller!**

Den planlagte udvidelse af Aarhus Havn er et helt unødvendigt indgreb i Aarhus bugten, både for miljøet og for de Aarhusianer der holder af det blå åndehul.

**Marinemiljø**Udvidelsen vil være en katastrofe for marinemiljøet og kan slet ikke forenes med en bæredygtig fremtid. Det vil desuden få uoprettelige følger for det rige dyreliv vi i øjeblikket nyder godt af ved Aarhus bugten
– Kan det virkelig passe at kommunen har en grøn vision, men samtidig kan stå inde for den planlagte havneudvidelse? Det hænger ikke sammen.

**Bugten har uvurderlige blå åndehuller**
Bugten bliver i sin nuværende form flittigt brugt af byens borgere. Det er et værdifuldt rekreativt område. Adgangen til hav, med alt den aktivitet der kan følge: fiskeri, havkajak, vinter- og sommerbadning, SUP’ere osv. er et af byens største aktiver, og tiltrækker turister og tilflyttere. Dette er især blevet tydeligt under corona-nedlukningerne. En udvidelse vil ødelægge miljøet for alle der på nuværende tidspunkt har glæde af den. Det kan ikke være rimeligt, at en havneudvidelse skal ødelægge et af de smukkeste steder i Aarhus for altid.

**Hvor reelt er havnens behov, når der ikke er forfulgt alternative løsninger**
I det fremsatte materiale arbejder man kun med scenarier for en udvidelse. Det bør være et krav at søge løsningsmodeller der ikke kræver en udvidelse ud i bugten.
– Hvorfor er der ikke søgt andre løsninger -fx at samarbejde med andre havne, så man ikke skal bruge så meget plads?
– Hvorfor kan havnen ikke optimere, ved at disponere anderledes på nuværende arealer?
– Hvorfor er der ingen analyser, der dokumenterer havnens behov?
- Hvorfor har havnen brug for plads, når der er mange lejere, der ikke har havnerelateret virksomhed?

Med venlig hilsen
Alberte Larsen Bro